আগামী ২৮ জুন অনুষ্ঠিত হতে যাচ্ছে বিশ্বনাথ উপজেলায় ইউনিয়ন পরিষদের নির্বাচন। সর্বশেষ ২০০৩ সালের ২৫ ফেব্রুয়ারি নির্বাচন হয়েছিল বিশ্বনাথে । দীর্ঘ প্রায় সাড়ে ৮ বছর পর আবারও ইউনিয়ন  নির্বাচন হওয়ায় প্রার্থী-ভোটার সবাই আনন্দিত। উপজেলার ৭ ইউনিয়নের ৩২ চেয়ারম্যান প্রার্থী চালিয়ে যাচ্ছেন তাদের প্রচার-প্রচারণা। উপজেলার ৮ ইউনিয়নে একযোগে নির্বাচন সম্পন্ন হওয়ার কথা থাকলেও আইনি জটিলতায় দশঘর ইউনিয়নের নির্বাচন স্থগিত করা হয়েছে। নির্বাচনে জামায়াতে ইসলামের একক প্রার্থী থাকলেও প্রায় অধিকাংশ ইউনিয়নেই আওয়ামী লীগ ও বিএনপির একাধিক প্রার্থী রয়েছেন। জনমত জরিপে দেখা গেছে, বড় দুদলের প্রার্থীরাই একাধিক ইউনিয়নে মূল প্রতিদ্বন্দ্বিতায় রয়েছেন। কোনো কোনো ইউনিয়নে আবার আওয়ামী লীগের প্রার্থীদের মধ্যেই প্রতিদ্বন্দ্বি্বতা  হচ্ছে। তবে সবাই জয় পেতে মরিয়া। এ যেন নতুন-পুরনোদের মর্যাদার লড়াই।  লামাকাজি : ৬৬ গ্রাম নিয়ে গঠিত লামাকাজি ইউনিয়নে ১৫ হাজার ৯১৬ ভোটের বিপরীতে চেয়ারম্যান প্রার্থী রয়েছেন ৩ জন। এর মধ্যে উপজেলা বিএনপির সহ-সাংগঠনিক সম্পাদক ও বর্তমান চেয়ারম্যান কবির হোসেন ধলা মিয়া, উপজেলা আওয়ামী লীগের স্বাস্থ্য বিষয়ক সম্পাদক মুহাম্মদ শাহনুর হোসাইন এবং সংগঠক আবদুুল হান্নান। তবে জনমত জরিপ অনুযায়ী লড়াই হবে মূলত বিএনপি ও আওয়ামী লীগ সমর্থিত প্রার্থী কবির হোসেন ও শাহনুর হোসাইনের মধ্যে।  খাজাঞ্চি : ৮১ গ্রাম নিয়ে গঠিত খাজাঞ্চি  ইউনিয়নে ১৬ হাজার ২,৩৭ ভোটের বিপরীতে লড়ছেন ৪ চেয়ারম্যান প্রার্থী। এরা হচ্ছেন_ উপজেলা বিএনপির সহসভাপতি ও বর্তমান চেয়ারম্যান রজব আলী, উপজেলা জামায়াতের সেক্রেটারি নিজাম উদ্দিন সিদ্দিকী, আওয়ামী লীগ নেতা কবির আহমদ কুব্বার ও আওয়ামী লীগ নেতা এমএ আহাদ। ভোটারদের মতে, এ ইউনিয়নে ত্রিমুখী লড়াই হবে।  অলংকারী : ৪২ গ্রাম নিয়ে গঠিত অলংকারী ইউনিয়নে ১৪ হাজার ২২৫ ভোটের বিপরীতে মোট প্রার্থী ৪ জন। এর মধ্যে বিএনপির একই পদবিধারী দুজন, আওয়ামী লীগের একজন এবং মোহরি একজন। এরা হচ্ছেন_ উপজেলা বিএনপির যুগ্ম-সম্পাদক ও সাবেক  চেয়ারম্যান মোঃ লিলু মিয়া ও নাজমুল ইসলাম রুহেল, আওয়ামী লীগ নেতা তফজ্জুল আলী এবং মোহরি ফারুক আহমদ। তবে জনমত জরিপে মূল লড়াইয়ে রয়েছেন সাবেক চেয়ারম্যান লিলু মিয়া ও ফারুক আহমদ।  রামপাশা : ৪২ গ্রাম নিয়ে গঠিত রামপাশা ইউনিয়নে ১৯ হাজার ১৭৭ ভোটের বিপরীতে চেয়ারম্যান প্রার্থী রয়েছেন ৪ জন। এরা হচ্ছেন_ উপজেলা আওয়ামী লীগের তথ্য ও গবেষণা সম্পাদক এবং বর্তমান চেয়ারম্যান আজিজুর রহমান, ইউনিয়ন বিএনপির সাধারণ সম্পাদক খছরু মিয়া, উপজেলা বিএনপির সহ-সভাপতি আনোয়ার খান, স্বতন্ত্র প্রার্থী শাহ সুমন আমিন। এলাকাবাসী, ভোটার ও জনমত অনুযায়ী  হাড্ডাহাড্ডি লড়াই হবে আওয়ামী লীগের আজিজুর রহমান ও বিএনপির খছরু মিয়ার মধ্যে।  দৌলতপুর : ৫৩ গ্রাম নিয়ে গঠিত দৌলতপুর ইউনিয়নে প্রার্থী রয়েছেন ৫ জন। এর মধ্যে বিএনপির দুজন, আওয়ামী লীগের দুজন এবং স্বতন্ত্র প্রার্থী একজন। উপজেলা আওয়ামী লীগের সাংগঠনিক সম্পাদক ও বর্তমান চেয়ারম্যান মোঃ আমির আলী, আওয়ামী লীগ নেতা আসাব উদ্দিন, বিএনপি নেতা ও সাবেক চেয়ারম্যান মোশারফ হোসেন, ইউনিয়ন বিএনপির সভাপতি আব্বাস আলী এবং গৌছ মিয়া। এ ইউনিয়নে ত্রিমুখী লড়াইয়ে বিএনপির আব্বাস আলী, আওয়ামী লীগের আমির আলী ও আসাব উদ্দিন  প্রতিদ্বন্দ্বি্বতায় রয়েছেন।  বিশ্বনাথ : ৭৩ গ্রাম নিয়ে গঠিত বিশ্বনাথ সদর ইউনিয়নে প্রার্থী রয়েছেন ৬ জন। আওয়ামী লীগেরই ৩ জন, বিএনপি ও জাতীয় পার্টির এক জন করে এবং স্বতন্ত্র প্রার্থী এক জনসহ মোট ৬ জন। এরা হচ্ছেন_ পর পর দুবার নির্বাচিত জেলা আওয়ামী লীগ নেতা ও বর্তমান চেয়ারম্যান ছয়ফুল হক, উপজেলা আওয়ামী লীগের সাবেক সাধারণ সম্পাদক আছলাম খান ও উপজেলা যুবলীগের সাবেক সভাপতি মকদ্দছ আলী, উপজেলা বিএনপির সভাপতি ও সাবেক চেয়ারম্যান জালাল উদ্দিন, উপজেলা জাতীয় পার্টির সাবেক সভাপতি আরমান আলী শাহ্ এবং আঙ্গুর খান। মাঠ জরিপ থেকে জানা গেছে,  প্রার্থী ৬ জন হলেও মূলত হাড্ডাহাড্ডি লড়াই হবে বর্তমান চেয়ারম্যান ছয়ফুল হক ও জালাল উদ্দিনের মধ্যে।  দেওকলস : ৫০ গ্রাম নিয়ে গঠিত দেওকলস ইউনিয়নে ১০ হাজার ২১৪ ভোটের সমর্থন পেতে চেয়ারম্যান পদে লড়ছেন ৬ জন। আওয়ামী লীগের প্রার্থীই ৩ জন। এদের একজন বর্তমান ও একজন সাবেক চেয়ারম্যান এবং এক জন লন্ডনপ্রবাসী। বাকি দুজন বিএনপি ও জামায়াতের। এরা হচ্ছেন_ উপজেলা আওয়ামী লীগ নেতা ও বর্তমান চেয়ারম্যান ফখরুল আহমদ মতছিন, জেলা আওয়ামী লীগের সাধারণ সম্পাদক ইফতেখার হোসেন শামীমের ভাই আওয়ামী লীগ নেতা, সাবেক চেয়ারম্যান ও যুক্তরাজ্য  প্রবাসী প্রার্থী মহিবুল হোসেন জগলু, উপজেলা জামায়াতের নায়েবে আমির হুসাইন মোহাম্মদ আক্তার ফারুক, উপজেলা কৃষক লীগের আহ্বায়ক আমরোজ মিয়া, ইউনিয়ন বিএনপির সভাপতি তাহিদ মিয়া এবং তাহিদ মিয়ার ভাতিজা অলিউর রহমান ।